Pastila lui Dilas. Când intri în dormitor şi dai peste o femeie care îşi butonează telefonul…
Recent, pentru câteva ore, mi-a căzut Facebook-ul. M-am speriat rău de tot. Parcă, toată viața mi s-a derulat înaintea ochilor. Am încercat să resetez parola, dar nimic. Am mutat routerul în dormitor. Acolo am dat peste o femeie care-și butona telefonul.
– Cine sunteți dumneavoastră?
– Sunt soția ta. Vezi că ne-a căzut Facebook-ul.
– A, deci nu e doar la mine! Că m-am speriat rău de tot…
– Acum, că nu avem Facebook, putem să vorbim între noi.
– Cum adică? Să vorbim așa, fără statusuri și fără postări?
– Da, să vorbim din gură, așa cum vorbeau odată oamenii între ei.
– Despre ce să vorbim?, întreb eu nedumerit.
– De exemplu, că ar trebui să repari țeava de la baie, că picură de câteva zile. Și să zugrăvim pereții. Ăia reali, nu cei de pe Facebook. A, vezi că a sunat și fiica ta. A zis că, acum, că a căzut Facebook-ul, poate ai timp să mergi cu ea la bancă să-i semnezi garanția pentru împrumut. Fiica ta e aia din tabloul de pe biroul tău.
Ce oameni cicălitori. Bine că între timp îşi revenise Facebook-ul…
George Schimmerling – Dilas